ΑΠΟΦΑΣΗ ΤΟΥ ΣΥΜΒΟΥΛΙΟΥ ΕΟΧ ΑΡΙΘ. 1/94 της 17ης Μαΐου 1994 για τη θέσπιση του κανονισμού λειτουργίας του Συμβουλίου ΕΟΧ

ΤΟ ΣΥΜΒΟΥΛΙΟ ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, όπως προσαρμόστηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, που αποκαλείται εφεξής «συμφωνία», και ιδίως το άρθρο 89 παράγραφος 3,

ΑΠΟΦΑΣΙΖΕΙ:

Άρθρο 1

1. Το Συμβούλιο ΕΟΧ συγκαλείται από τον πρόεδρό του δύο φορές κατ' έτος, όπως προβλέπεται στο άρθρο 91 παράγραφος 2 της συμφωνίας.

2. Το Συμβούλιο ΕΟΧ συγκαλείται επίσης από τον πρόεδρό του, με δική του πρωτοβουλία ή μετά από αίτηση ενός των μελών του, όποτε το απαιτούν οι περιστάσεις, καθώς και οσάκις μέλος του Συμβουλίου επιθυμεί να θέσει θέμα το οποίο δημιουργεί δυσκολίες σύμφωνα με τα προβλεπόμενα στο άρθρο 89 παράγραφος 2 της συμφωνίας.

3. Όταν ο πρόεδρος λάβει αίτηση μέλους του Συμβουλίου ΕΟΧ να συγκληθεί συνεδρίαση, καθορίζει την ημερομηνία της, αφού πρώτα συνεννοηθεί με τα υπόλοιπα μέλη του Συμβουλίου. Σε εξαιρετικά επείγουσες περιπτώσεις, η συνεδρίαση του Συμβουλίου συγκαλείται αμέσως.

Άρθρο 2

1. Ο πρόεδρος καταρτίζει την προσωρινή ημερήσια διάταξη κάθε συνεδρίασης. Η πρόσκληση για τη συνεδρίαση και η προσωρινή ημερήσια διάταξη αποστέλλονται στα μέλη του Συμβουλίου ΕΟΧ το αργότερο είκοσι ημέρες πριν τη συνεδρίαση.

2. Η προσωρινή ημερήσια διάταξη περιέχει όλα τα θέματα, τα οποία μέλος του Συμβουλίου ΕΟΧ ζήτησε να περιληφθούν εφόσον το σχετικό αίτημα, μαζί με τα έγγραφα που αφορούν τα εν λόγω θέματα, παρελήφθησαν από τον πρόεδρο τουλάχιστον εικοσιπέντε ημέρες πριν τη συνεδρίαση.

3. Μόνον τα θέματα, ως προς τα οποία έχουν σταλεί τα έγγραφα στα μέλη του Συμβουλίου ΕΟΧ το αργότερο έως την ημερομηνία κατά την οποία αποστέλλεται η προσωρινή ημερήσια διάταξη μπορούν να εγγραφούν στην εν λόγω ημερήσια διάταξη.

4. Οι προθεσμίες που ορίζονται στις προηγούμενες παραγράφους δεν ισχύουν για συνεδριάσεις που συγκαλούνται σύμφωνα με την τελευταία φράση του άρθρου 1 παράγραφος 3.

5. Η ημερήσια διάταξη εγκρίνεται από το Συμβούλιο ΕΟΧ στην αρχή κάθε συνεδρίασης. Άλλα θέματα εκτός από τα ήδη εγγεγραμμένα στην προσωρινή ημερήσια διάταξη μπορούν να προστεθούν εάν η Κοινότητα και τα κράτη μέλη της αφενός, και τα κράτη ΕΖΕΣ αφετέρου, συμφωνήσουν. Τα θέματα τα οποία τίθενται σύμφωνα με το άρθρο 89 παράγραφος 2 της συμφωνίας εγγράφονται στην ημερήσια διάταξη.

Άρθρο 3

1. Μέλος του Συμβουλίου ΕΟΧ που κωλύεται να παραστεί σε συνεδρίαση είναι δυνατόν να εκπροσωπηθεί. Στην περίπτωση αυτή ενημερώνει σχετικά τον πρόεδρο και ορίζει τον εκπρόσωπό του. Ο εκπρόσωπος ασκεί όλα τα δικαιώματα του δικαιούχου μέλους.

2. Τα μέλη του Συμβουλίου ΕΟΧ μπορούν να συνοδεύονται από υπαλλήλους που τους επικουρούν. Ο αριθμός αυτών των υπαλλήλων μπορεί να αποφασισθεί από το Συμβούλιο.

3. Η σύνθεση κάθε αντιπροσωπίας ανακοινώνεται στον πρόεδρο πριν την έναρξη κάθε συνεδρίασης.

4. Εκπρόσωπος της Εποπτεύουσας Αρχής της ΕΖΕΣ καλείται συνήθως να μετάσχει στις συνεδριάσεις του Συμβουλίου ΕΟΧ ως παρατηρητής.

5. Εκπρόσωπος της Ευρωπαϊκής Τράπεζας Επενδύσεων δικαιούται να παρίσταται στις συνεδριάσεις του Συμβουλίου ΕΟΧ ως παρατηρητής, όταν στην ημερήσια διάταξη περιλαμβάνονται θέματα αναφερόμενα στο άρθρο 6 του πρωτοκόλλου 38 της συμφωνίας.

6. Κατόπιν αιτήσεως κράτους μέλους του, το Συμβούλιο ΕΟΧ μπορεί να αποφασίσει να δεχθεί στις συνεδριάσεις του άλλα πρόσωπα ως παρατηρητές.

7. Οι συνεδριάσεις του Συμβουλίου ΕΟΧ δεν είναι δημόσιες, εκτός εάν το Συμβούλιο αποφασίσει άλλως.

Άρθρο 4

Οι αποφάσεις του Συμβουλίου ΕΟΧ λαμβάνονται κατόπιν συμφωνίας μεταξύ της Κοινότητας, αφενός και των κρατών της ΕΖΕΣ, που αποφασίζουν ομόφωνα, αφετέρου.

Άρθρο 5

Για τα επείγοντα θέματα, ή σε άλλες περιπτώσεις εφόσον συμφωνηθεί, είναι δυνατή η λήψη αποφάσεων σύμφωνα με το άρθρο 4 βάσει γραπτής διαδικασίας αν συμφωνούν όλα τα συμβαλλόμενα μέρη.

Άρθρο 6

1. Για κάθε συνεδρίαση καταρτίζονται αμελλητί σχέδια πρακτικών.

Τα πρακτικά αναφέρουν, κατά γενικό κανόνα, όσον αφορά κάθε θέμα της ημερήσιας διάταξης:

- τα έγγραφα που έχουν υποβληθεί στο Συμβούλιο ΕΟΧ,

- δηλώσεις των οποίων η καταχώρηση έχει ζητηθεί από μέλος του Συμβουλίου,

- τις αποφάσεις που ελήφθησαν, τις δηλώσεις που συμφωνήθηκαν και τα συμπεράσματα που διαμορφώθηκαν.

Κάθε μέλος του Συμβουλίου ΕΟΧ μπορεί να ζητήσει την προσθήκη περισσοτέρων λεπτομερειών στα πρακτικά με οποιοδήποτε θέμα της ημερήσιας διάταξης.

2. Το σχέδιο πρακτικών υποβάλλεται στο Συμβούλιο ΕΟΧ προς έγκριση. Τα εγκεκριμένα πρακτικά υπογράφονται από τον εν ενεργεία πρόεδρο κατά τη στιγμή της έγκρισής τους και από τους δύο γραμματείς.

3. Τα κείμενα των αποφάσεων που ελήφθησαν από το Συμβούλιο ΕΟΧ προσαρτώνται στα πρακτικά.

4. Αντίγραφα των πρακτικών αποστέλλονται σε όλα τα μέλη του Συμβουλίου ΕΟΧ.

Άρθρο 7

Οι αποφάσεις του Συμβουλίου ΕΟΧ εγκρίνονται στην αγγλική, γαλλική, γερμανική, δανική, ελληνική, ισλανδική, ισπανική, ιταλική, νορβηγική, ολλανδική, πορτογαλική, σουηδική και φινλανδική γλώσσα. Τα κείμενα των αποφάσεων είναι εξίσου αυθεντικά σε όλες τις παραπάνω γλώσσες.

Άρθρο 8

Τα κείμενα των αποφάσεων που λαμβάνονται από το Συμβούλιο ΕΟΧ υπογράφονται από τον εν ενεργεία πρόεδρο κατά τη στιγμή της έγκρισής τους καθώς και από τους δύο γραμματείς.

Άρθρο 9

Το Συμβούλιο ΕΟΧ αποφασίζει αν θα δημοσιευθούν οι αποφάσεις.

Άρθρο 10

1. Κάθε ανακοίνωση που προβλέπεται στον παρόντα κανονισμό απευθύνεται στις Μόνιμες Αντιπροσωπίες των κρατών μελών των Ευρωπαϊκών Κοινοτήτων, στις Αποστολές των κρατών της ΕΖΕΣ στην Ευρωπαϊκή Κοινότητα, στην Επιτροπή των Ευρωπαϊκών Κοινοτήτων και στην Γενική Γραματεία του Συμβουλίου της Ευρωπαϊκής Ένωσης.

2. Η αλληλογραφία για το Συμβούλιο ΕΟΧ απευθύνεται στον πρόεδρό της.

Άρθρο 11

Το Συμβούλιο ΕΟΧ μπορεί να αποφασίσει τη σύσταση τυχόν υποεπιτροπών ή ομάδων για να το επικουρούν κατά την εκτέλεση των καθηκόντων του. Η σύνθεση, ο τρόπος λειτουργίας και τα καθήκοντα των εν λόγω υποεπιτροπών ή ομάδων αποφασίζονται από το Συμβούλιο κατά περίπτωση.

Άρθρο 12

1. Η Προεδρία είναι υπεύθυνη για όλα τα καθήκοντα γραμματείας του Συμβουλίου ΕΟΧ.

2. Ένας υπάλληλος της Κοινότητας και ένας υπάλληλος που ορίζεται από τα κράτη της ΕΖΕΣ ενεργούν από κοινού ως γραμματείς του Συμβουλίου ΕΟΧ. Διορίζονται από κάθε πλευρά μετά από κοινές διαβουλεύσεις.

Άρθρο 13

Με την επιφύλαξη άλλων εφαρμοστέων διατάξεων, οι συσκέψεις του Συμβουλίου ΕΟΧ καλύπτονται από την υποχρέωση τήρησης του επαγγελματικού απορρήτου, εφόσον το Συμβούλιο δεν έχει αποφασίσει άλλως.

Άρθρο 14

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, 17 Μαΐου 1994.

Για το Συμβούλιο ΕΟΧ

Ο Πρόεδρος

Θ. ΠΑΓΚΑΛΟΣ